ประกันก่อการร้ายแป้กคนไทยเมินซื้อ
คนไทยเมินซื้อประกันภัยก่อการร้าย แม้แต่พื้นที่ 3 จังหวัดใต้ซื้อน้อยมาก
27 ม.ค. 2559

คนไทยเมินซื้อประกันภัยก่อการร้าย แม้แต่พื้นที่ 3 จังหวัดใต้ซื้อน้อยมาก
นายอานนท์ วังวสุ นายกสมาคมประกันวินาศภัยไทย กล่าวถึงกรณีที่ประเทศไทยตกอยู่ในประเทศกลุ่มเสี่ยงภัยจากการก่อการร้าย ว่า ที่ผ่านมานอกจากลูกค้ารายใหญ่แล้ว แทบไม่ค่อยมีใครซื้อประกันภัยจากการก่อการร้าย ซึ่งเป็นการซื้อความคุ้มครองเพิ่มเติมจากกรมธรรม์ประกันวินาศภัยอื่นๆ แม้แต่พื้นที่ใน 3 จังหวัดชายแดนภาคใต้ ที่รัฐบาลมีโครงการอุดหนุนค่าเบี้ยประกันก่อการร้ายบางส่วน แต่ก็มีผู้ซื้อการประกันภัยนี้น้อยมาก
“ปัจจุบันยังไม่มีการปรับเพิ่มค่าเบี้ยประกันก่อการร้ายและประกันภัยจลาจล และหากลูกค้าต้องการซื้อประกันนี้ ก็มีบริษัทประกันขาย แต่ขณะนี้คนไทยไม่นิยมซื้อประกันก่อการร้าย โดยไม่ทราบเหตุผล” นายอานนท์ กล่าว
สำหรับนโยบายของรัฐบาลที่ต้องการซื้อความคุ้มครองให้กับนักท่องเที่ยวที่เข้ามาเที่ยวในไทยนั้น สมาคมอยู่ระหว่างเจรจากับรัฐบาล ซึ่งได้เสนอไป 2 สูตร คือ 1.ค่าเบี้ยประกันภัย 50-70 ล้านบาท/ปี ให้ความคุ้มครองเฉพาะเหตุการก่อการร้ายและภัยการจลาจลทางการมือง จะได้รับความคุ้มครองรายละ 1 แสนบาท และ 2.ค่าเบี้ยประกันภัย 180 ล้านบาท/ปี จะเพิ่มควาคุ้มครองอุบัติเหตุส่วนบุคคล การถูกทำร้าย อาชญากรรม แต่ขณะนี้ยังไม่มีข้อสรุปว่ารัฐบาลจะซื้อหรือไม่ หรือจะเลือกซื้อสูตรใด 
ด้าน น.ส.สุวรรณ อุดมเฉลิมเดช ผู้ช่วยกรรมการผู้จัดการ บริษัท ไทยสมุทรประกันชีวิต กล่าวว่า การก่อการร้ายไม่ส่งผลกระทบต่อธุรกิจประกันชีวิต เพราะกรมธรรม์การประกันชีวิตทั่วไปมีข้อยกเว้น ไม่มีการคุ้มครองภัยก่อการร้าย ซึ่งที่ผ่านมาไม่มีบริษัทประกันชีวิตรายใดที่มีการออกความคุ้มครองนี้เป็นพิเศษ ซึ่งเป็นไปตามมาตรฐานทั่วโลกที่ไม่คุ้มครองการก่อการร้ายเช่นกัน